een gade se boedel gesekwestreer word, en hierdie gade skenk bates kort voor die insolvensie aan die solvente gade. Indien B dus bona fide ’n eie boedel opgebou het, sal sy bates beskerm wees in die geval van sy vrou se insolvensie. Die volgende stap ter beskerming van die familiebates is om te sorg dat beide die partye bates opbou gedurende die huwelik. Die ideaal sal wees om die familiebates, meubels, motors en ander lewens­noodsaak­ lik­hede in die boedel van die huweliks­party te versamel wie se insolvensie­risiko die kleinste is. Op dié wyse verseker die partye dat as die een wat die besigheid bedryf, se boedel wel gesekwestreer word, hulle as ’n gesin nog versorg is. Maar wat van besigheidsmense wat reeds in gemeenskap van goed getroud is? Skei en hertrou is ‘n opsie. Ongelukkig sal die emosie en sentiment wat met ’n troue gepaard gaan waarskynlik tot gevolg hê dat dit vir die meeste mense nie ’n opsie sal wees nie. ’n Ander opsie is om by die hoër hof aansoek te doen vir verandering van die huweliksbedeling wat gepaardgaan met regskostes. ’n Verdere opsie is om die onderneming in ’n struktuur met ’n aparte regspersoonlik­ heid te plaas, soos ’n private maatskappy. Op dié wyse kan mens dan onderskei tussen die gesamentlike boedel van die huweliks­ partye en die boedel van die onderneming.
Die gevare van borgskap Pas egter op vir borgstelling. As jy nou wel jou onderneming in die vorm van ’n maatskappy bedryf, maar jy verbind jouself as borg vir die skuld van die maatskappy, plaas jy weer eens die gemeenskaplike boedel op risiko, so ook jou persoonlike boedel as jy buite gemeenskap van goed getroud is. ‘n Familietrust as oplossing ’n Ander manier om die familiebates te beskerm, is om ’n familietrust op te rig en die familiewoning, plaas en ander lewensonderhoudende bates aan die trust oor te dra. Die gevolg hiervan is dat die trustbates nou onder die beheer van die trustees is, en nie meer in die gesamentlike boedel van die huwelikspartye nie en dus beskerm is teen die partye se skuldeisers. Hou egter in gedagte dat ’n trust ’n ingewikkelde regstruktuur is, wat opgerig en bestuur moet word deur ’n kundige, en dit bring onkostes mee. As jou boedel egter groot genoeg is, mag die trustopsie dalk die aangewese roete wees om te volg. Lesers moet in gedagte hou dat die reg uit baie fasette bestaan en dat dit onmoontlik is om alle aspekte wat ’n uitwerking op ’n mens se boedel het in die bestek van ’n artikel te bespreek. Kry dus kundige advies voordat jy belangrike besluite neem.